Document ID: 31994R2820

KOMISSION ASETUS (EY) N:o 2820/94,
annettu 21 päivänä marraskuuta 1994,
jäsenvaltioiden välisen kaupan tilastoihin sisältyvän liiketoimikohtaisen arvokynnyksen vahvistamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon jäsenvaltioiden välisen tavarakaupan tilastoista 7 päivänä marraskuuta 1991 annetun neuvoston asetuksen (ETY) N:o 3330/91(1), sellaisena kuin se on muutettuna komission asetuksella (ETY) N:o 3046/92(2), ja erityisesti sen 30 ja 33 artiklan,
sekä katsoo, että
velvoite toimittaa vaadittavat tilastotiedot jäsenvaltioiden välisen tavarakaupan tilastoja varten koskee suoraan taloudellisia toimijoita,
tilastollisista arvokynnyksistä huolimatta jäljellä on arvoltaan vähäisiä liiketoimia usein toteuttavia, tietojen toimittamisesta vastuussa olevia tahoja, joiden on toimitettava kyseiset tiedot erittäin yksityiskohtaisesti, mikä muodostaa kohtuuttoman suuren työn suhteessa saatujen tietojen hyödyllisyyteen,
on tärkeää helpottaa mahdollisimman paljon yhteisön sisäisten toimijoiden tehtäviä,
tämän helpotus on rajoitettava koskemaan yksinomaan vaatimuksia, joiden avulla voidaan saavuttaa tyydyttävä tilastollinen laatu sekä täyttää tietoja koskevat erityiset tarpeet,
kyseiset arvoltaan vähäiset liiketoimet voidaan ryhmitellä tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetussa neuvoston asetuksessa (ETY) N:o 2658/87(3), sellaisena kuin se on viimeksi muutettuna komission asetuksella (EY) N:o 1966/94(4), perustetun yhdistetyn nimikkeistön uusimman voimassa olevan toisinnon 99 ryhmän yhteiseen nimikkeeseen, ja
tässä asetuksessa säädetyt toimenpiteet ovat jäsenvaltioiden välisen tavarakaupan tilastointia käsittelevän komitean lausunnon mukaiset,
ON ANTANUT TÄMÄN ASETUKSEN:
1 artikla
1 Perustetaan liiketoimikohtainen arvokynnys. Sen estämättä, mitä 2 artiklassa säädetään, arvokynnyksen myötä tietojen toimittamisesta vastuussa olevat voivat ryhmitellä yhdistetyn nimikkeistön yhteisen nimikkeen alle kaikki arvoltaan mainittua kynnystä vähäisemmät liiketoimet; tässä tapauksessa asetuksen (ETY) N:o 3330/91 23 artiklan soveltaminen rajoittuu seuraavien tietojen toimittamiseen:
- saapuvissa lähetyksissä lähettäjämaana oleva jäsenvaltio,
- lähtevissä lähetyksissä määrämaana oleva jäsenvaltio,
- tavaroiden arvo.
2 Edellä 1 kohdassa tarkoitettu yhteinen nimike tunnistetaan CN-koodilla 9950 00 00.
3 Tässä asetuksessa tarkoitetaan `liiketoimella` kaikkia kaupallisia tai muita toimia, joihin liittyy tietyn jäsenvaltioiden välisen tavarakaupan tilastojen piiriin kuuluvan tavaran liikkuminen.
4 Vahvistetaan liiketoimikohtainen arvokynnys 100 ecuksi.
2 artikla
1 Jäsenvaltiot voivat tämän asetuksen mukaisesti evätä 1 artiklassa tarkoitetun oikeuden tai rajoittaa sitä, jos ne toteavat epäsuhdan ilmoituksesta aiheutuvan työn helpottamisen ja tilastotietojen riittävän laadun säilyttämisen välillä.
2 Jäsenvaltiot voivat vaatia, että tietojen toimittamisesta vastuussa olevan on etukäteen haettava 1 artiklassa tarkoitettua oikeutta kansalliselta viranomaiselta, joka ontoimivaltainen laatimaan jäsenvaltioiden välisen tavarakaupan tilastoja.
3 Jäsenvaltioiden on toimitettava komission pyynnöstä tämän asetuksen soveltamisen arvioinnin mahdollistavat tiedot.
3 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 21 päivänä marraskuuta 1994.

Labels: 10
12
3
19